Des del 1982, any en què es van transferir les competències en matèria de formació professional nauticopesquera de l'Administració de l'Estat a l'Administració de la Generalitat de Catalunya pel Reial decret 1963/1982, de 30 de juliol, les quals van ser assignades al Departament d'Agricultura, Ramaderia i Pesca mitjançant el Decret 407/1982, de 16 de novembre, aquest Departament ha realitzat els exàmens que habiliten per a l'obtenció dels títols professionals del sector nauticopesquer i ha tutelat cursos que al llarg del litoral han organitzat les confraries de pescadors i l'Institut Social de la Marina, principalment.
L'any 1986 el Parlament de Catalunya aprova la Llei 1/1986, de 25 de febrer, de pesca marítima de Catalunya, on encarrega a l'Escola de Capacitació Nauticopesquera de Catalunya la formació dels professionals del sector en tots els seus nivells.
Seguint el mandat del Parlament s'estructura l'Escola mitjançant el Decret 96/1990, de 3 d'abril, d'estructuració de l'Escola de Capacitació Nauticopesquera de Catalunya.
L'any 1995 l'Administració de l'Estat traspassa a la Generalitat de Catalunya les competències en matèria d'ensenyaments nauticoesportius i subaquaticoesportius, mitjançant el Reial decret 901/1995, de 2 de juny, les quals són assignades al Departament d'Agricultura, Ramaderia i Pesca pel Decret 209/1995, de 2 de juny, que alhora les assigna a la Direcció General de Pesca Marítima per l'Ordre de 18 de setembre de 1995.
Davant d'aquesta situació el Govern de la Generalitat es proposa optimitzar els recursos existents afavorint la interrelació entre la formació dels professionals de la pesca, les drassanes, els varadors i la nàutica i el propi sector.
Es tracta de dissenyar una formació integral que asseguri la resposta adequada a les necessitats del sector a partir del lligam entre la formació inicial i el reciclatge de coneixements al llarg de la vida professional dels seus treballadors.
Per aconseguir aquest objectiu és imprescindible unir els esforços del Departament d'Ensenyament i del Departament d'Agricultura, Ramaderia i Pesca en matèria de formació nauticopesquera.
La Generalitat de Catalunya es proposa convertir l'Escola de Capacitació Nauticopesquera de Catalunya en un ens decisiu en la configuració d'un nou sistema de formació dels professionals del sector nauticopesquer des d'una perspectiva àmplia de la seva activitat que s'ajusti a les necessitats reals del sector, concretes i canviants, i que en permeti el seu desenvolupament.
És en aquest marc que, amb l'acord i la col·laboració del Departament d'Ensenyament, el Departament d'Agricultura, Ramaderia i Pesca assumeix fer els nous cicles formatius de formació professional reglada de la família professional d'activitats maritimopesqueres.
Aquestes activitats es regularan segons la LOGSE i el Decret 199/1996, de 12 de juny, pel qual s'aprova el Reglament orgànic dels centres docents públics que imparteixen educació secundària i formació professional de grau superior.
A proposta dels consellers d'Ensenyament i d'Agricultura, Ramaderia i Pesca i d'acord amb el Govern,
1.1 Es reestructura l'Escola de Capacitació Nauticopesquera de Catalunya, creada per la Llei 1/1986, de 25 de febrer, de pesca marítima de Catalunya.
1.2 Sens perjudici de les funcions previstes a l'article 25 de l'esmentada Llei 1/1986, l'Escola de Capacitació Nauticopesquera de Catalunya exercirà també les funcions següents:
a) Dotar el sector nauticopesquer de la formació adequada per fer front als nous reptes de desenvolupament del sector mitjançant una formació integral dels seus professionals.
Aquesta formació integral comprèn la formació inicial lligada a la formació professional reglada i a les titulacions professionals, el reciclatge de coneixements i el desenvolupament de noves professions.
b) Promocionar l'esperit de renovació professional del sector mitjançant l'actualització de coneixements.
c) Estudiar i experimentar noves tècniques d'aplicació al sector nauticopesquer.
d) Organitzar la realització d'exàmens i l'emissió dels títols de la nàutica i el busseig d'esbarjo.
e) Tramitar l'expedició de titulacions nauticoesportives i subaquaticoesportives i de les corresponents renovacions i revalidacions.
2.1 Al capdavant de l'Escola hi haurà un director gerent, que serà nomenat pel conseller d'Agricultura, Ramaderia i Pesca i que s'assimila orgànicament a cap de Secció.
2.2 Són funcions del director gerent:
a) Proposar el pla d'actuació a la Direcció General de Pesca Marítima i elaborar els corresponents avantprojectes de pressupost i els programes d'actuació.
b) Executar els programes per complir els objectius del pla d'actuació.
c) Proposar a la Direcció General de Pesca Marítima les mesures que calguin per a la bona marxa de l'Escola.
d) Elaborar la memòria anual d'activitats i la liquidació de comptes, i trametre'ls a la Direcció General de Pesca Marítima per a la seva aprovació.
e) Proposar al Departament d'Ensenyament l'expedició de títols de la formació professional reglada.
f) Proposar l'actualització de l'oferta de formació professional reglada.
3.1 L'Escola de Capacitació Nauticopesquera de Catalunya s'estructura en dues àrees funcionals de treball: l'Àrea de formació professional reglada que es s'identifica a efectes de registre de centres amb el número de codi 43008493, i l'Àrea de formació nauticopesquera.
3.2 Són funcions de l'Àrea de formació reglada les següents:
a) Dirigir els cicles formatius de formació professional reglada en l'àmbit de les activitats maritimopesqueres.
b) Exercir les funcions de director de les activitats de formació professional reglada que s'imparteixen al centre.
3.3 Per a la designació del titular de l'Àrea de Formació Professional Reglada s'aplicarà el que preveu l'article 24.4 del Decret 199/1996, de 12 de juny, pel qual s'aprova el Reglament orgànic dels centres docents públics que imparteixen educació secundària i formació professional de grau superior.
3.4 Són funcions de l'Àrea de Formació Nauticopesquera les següents:
a) Dirigir les activitats docents de la formació professional del sector nauticopesquer i coordinar les accions corresponents.
b) Vetllar per la integració entre la formació inicial i la formació permanent.
c) Adequar les necessitats de formació i de reciclatge dels professionals de la pesca, de les drassanes, dels varadors i de la nàutica.
d) Organitzar els exàmens que habiliten per a l'accés a les titulacions professionals nauticopesqueres i de busseig i controlar l'expedició dels certificats d'exàmens.
e) Organitzar la realització dels exàmens de la nàutica i el busseig d'esbarjo, l'expedició dels certificats corresponents i l'emissió dels títols nauticoesportius i subaquaticoesportius.
Els exàmens per a l'obtenció dels títols professionals per a l'exercici de l'activitat nauticopesquera i per a l'obtenció dels títols per a l'exercici d'activitats nauticoesportives i subaquaticoesportives seran convocats pel director general de Pesca Marítima.
Els tribunals d'exàmens estaran constituïts per un president, un mínim de dos vocals i un secretari, que aixecarà l'acta de l'examen, els quals seran designats pel director general de Pesca Marítima.
Per cada membre titular del tribunal es nomenarà un membre suplent.
El director gerent de l'Escola, a través del cap del Servei de Capacitació Nauticopesquera, proposarà al director general de Pesca Marítima la relació de persones que han de ser homologades a efectes de la composició dels tribunals d'exàmens, per a l'obtenció de les titulacions professionals nauticopesqueres i per a l'obtenció de les titulacions nauticoesportives i subaquaticoesportives.
Aquestes persones seran escollides entre el personal al servei de la Generalitat o persones de reconegut prestigi professional i titulació suficient.
6.1 Es crea dins l'Escola de Capacitació Nauticopesquera de Catalunya un Consell Assessor format per:
c) Secretari: el director gerent de l'Escola.
El subdirector general d'Ordenació Curricular.
El cap del Servei de Capacitació Nauticopesquera.
Tres representants de les confraries de pescadors a proposta de la Federació Nacional de Confraries de Pescadors de Catalunya.
Un representant de les associacions d'armadors de pesca de Catalunya.
Un representant de l'Associació de Drassanes i Escars de Catalunya.
Un representant de l'Associació d'Indústries Nàutiques.
Un representant del Departament de Política Terrritorial i Obres Públiques.
Un representant de la Facultat de Nàutica de Barcelona.
A més, el conseller d'Agricultura, Ramaderia i Pesca podrà nomenar tres persones més de reconegut prestigi professional en el sector nauticopesquer.
6.2 Els membres del Consell Assessor seran nomenats pel conseller d'Agricultura, Ramaderia i Pesca a proposta de les entitats representades.
7.1 El Consell Assessor de l'Escola de Capacitació Nauticopesquera de Catalunya té les funcions següents: a) Proposar els cursos de formació i reciclatge.
b) Emetre informe, prèviament a la seva aprovació, sobre els programes i les activitats adreçades al reciclatge permanent dels professionals de la pesca amb coneixements tecnològics nauticopesquers, manipulació i comercialització dels productes de la pesca i noves activitats.
c) Emtre informe, prèviament a la seva aprovació, sobre els programes d'experimentació que porti a terme l'Escola.
d) Formular projectes d'activitats d'interès per al sector pesquer.
7.2 El Consell Assessor es reunirà com a mínim un cop l'any en sessió ordinària i en sessió extraordinària tantes vegades com el director general de Pesca Marítima ho consideri convenient.
Es modifica l'article 4.1 del Decret 110/1991, de 8 d'abril, d'estructuració de la Direcció General de Pesca Marítima, en allò que s'oposi a aquest Decret
Es deroga el Decret 96/1990, de 3 d'abril, d'estructuració de l'Escola de Capacitació Nauticopesquera (DOGC núm. 1287, de 4.5.1990).
El que es regula en aquest Decret s'entén sens perjudici de les competències que corresponen al Departament de Treball en matèria de formació ocupacional.
S'autoritzen els consellers d'Ensenyament i d'Agricultura, Ramaderia i Pesca per dictar en l'àmbit de les seves competències les normes que calguin per al desenvolupament d'aquest Decret.